เอากุสโต ปิโนเช

| เอากุสโต ปิโนเช |
| --- | --- |
ภาพถ่ายทางการของปิโนเช ประมาณ ค.ศ. 1974

ประธานาธิบดีชิลี คนที่ 29
ดำรงตำแหน่ง 17 ธันวาคม ค.ศ. 1974 – 11 มีนาคม ค.ศ. 1990
ก่อนหน้า: ซัลบาดอร์ อาเยนเด
ถัดไป: ปาตริซิโอ เอลวิน
ประธานคณะทหารผู้ยึดอำนาจการปกครอง
ดำรงตำแหน่ง 11 ธันวาคม ค.ศ. 1973 – 11 มีนาคม ค.ศ. 1981
ก่อนหน้า: ตำแหน่งได้รับการจัดตั้ง
ถัดไป: โฆเซ โตริบิโอ เมริโน
ผู้บัญชาการกองทัพบกชิลี
ดำรงตำแหน่ง 23 สิงหาคม ค.ศ. 1973 – 11 มีนาคม ค.ศ. 1998
ก่อนหน้า: การ์โลส ปรัตส์
ถัดไป: ริการ์โด อิซูริเอตา
สมาชิกวุฒิสภา (ตลอดชีพ)
ดำรงตำแหน่ง 11 มีนาคม ค.ศ. 1998 – 4 กรกฎาคม ค.ศ. 2002
เขตเลือกตั้ง: อดีตประธานาธิบดี
 
ข้อมูลส่วนบุคคล
เกิด: เอากุสโต โฆเซ รามอน ปิโนเช อูการ์เต 25 พฤศจิกายน พ.ศ. 2458 บัลปาราอิโซ ชิลี
เสียชีวิต: 10 ธันวาคม พ.ศ. 2549 (91 ปี)  ซานเตียโก ชิลี
สาเหตุการเสียชีวิต: หัวใจวาย
เชื้อชาติ: ชิลี
คู่สมรส: ลูซิอา อิเรียร์ต (สมรส 1943)
บุตร: 5 คน รวมถึงอิเนส ลูซิอา ปิโนเช
ศิษย์เก่า: โรงเรียนนายร้อยทหารบกนายพลเบอร์นาร์โด โอฆิกินส์
อาชีพ: ทหาร นักการเมือง
วิชาชีพ: ทหาร
ลายมือชื่อ: 
ยศที่ได้รับการแต่งตั้ง
รับใช้:  ชิลี
สังกัด:  กองทัพบกชิลี
ประจำการ: ค.ศ. 1931–1998
ยศ:  Captain General
หน่วย: กรมทหาร "ชากาบูโก" กรมทหาร "ไมโป" กรมทหาร "การัมปังเก" กรมทหาร "รังกากัว" กองพลที่ 1
บังคับบัญชา: กรมทหาร "เอสเมรัลดา" กองพลที่ 2 กองพลที่ 6 มณฑลทหารซานเตียโก กองทัพบกชิลี
ผ่านศึก: รัฐประหารในประเทศชิลี ค.ศ. 1973

เอากุสโต โฆเซ รามอน ปิโนเช อูการ์เต (สเปน: Augusto José Ramón Pinochet Ugarte; 25 พฤศจิกายน พ.ศ. 2458 – 10 ธันวาคม พ.ศ. 2549) เป็นประธานาธิบดีชิลีในสมัยรัฐบาลเผด็จการทหารระหว่าง พ.ศ. 2516 ถึง พ.ศ. 2533 ในฐานะประธานคณะทหารผู้ยึดอำนาจการปกครองระหว่างปี พ.ศ. 2516 ถึง พ.ศ. 2524 เคยดำรงตำแหน่งผู้บัญชาการทหารสูงสุดแห่งกองทัพชิลีจนถึงปี พ.ศ. 2541 และยังเป็นสมาชิกวุฒิสภาประเภทตลอดชีพ
ปิโนเชเจริญก้าวหน้าด้านอาชีพทหารเป็นอย่างยิ่ง โดยเขาได้รับตำแหน่งเสนาธิการของกองทัพในช่วงต้นปี พ.ศ. 2515 ก่อนจะได้รับการแต่งตั้งเป็นผู้บัญชาการทหารสูงสุดแห่งกองทัพชิลีในวันที่ 23 สิงหาคม พ.ศ. 2516 ต่อมาในวันที่ 11 กันยายนปีเดียวกัน เขาได้ทำรัฐประหารรัฐบาลซัลบาดอร์ อาเยนเด ซึ่งการรัฐประหารของเขาได้รับการสนับสนุนจากสหรัฐ เพื่อล้มล้างรัฐบาลอาเยนเดและพรรคสหภาพประชาชน จากนั้นเขาได้เป็นประธานาธิบดีแห่งชิลีเต็มตัวใน พ.ศ. 2517 ภายหลังการขึ้นสู่อำนาจ เขาได้สั่งปราบปรามพวกฝ่ายซ้าย นักลัทธิสังคมนิยม และผู้ที่วิพากษ์วิจารณ์รัฐบาลของเขา ส่งผมให้มีผูคนมากมายในประเทศถูกกำจัดและสังหารร่วม 1,200 ถึง 3,000 คน มีผู้ถูกจำคุกถึง 80,000 คนและมีผู้ถูกซ้อมมรมานนับหมื่นคน จากข้อมูลของรัฐบาลชิลีกล่าวว่า ในสมัยของปิโนเชมีการประหัตประหารผู้คนและมีการบังคับให้บุคคลสูญหายถึง 3,095 คน ในสมัยของเขาเกิดปฏิบัติการคอนดอร์ซึ่งเป็นปฏิบัติการที่กำจัดพวกฝ่ายซ้ายในละตินอเมริกา ซึ่งเริ่มต้นขึ้นใน พ.ศ. 2518
รัฐบาลของเขามีนโยบายทำให้ชิลีเป็นประเทศเศรษฐกิจแบบตลาดเสรี มีการเปิดเสรีภาพทางเศรษฐกิจ รวมไปถึงการรักษาเสถียรภาพของสกุลเงิน ทั้งนี้ยังยกเลิกการเก็บภาษีของอุตสาหกรรมท้องถิ่น ห้ามสหภาพแรงงาน และการประกันสังคมของเอกชน รัฐบาลของเขามีการตรวจพิจารณาสื่อเพื่อกำจัดฝ่ายตรงข้าม นโยบายที่กล่าวมาทั้งหมดสามารถทำให้เศรษฐกิจของประเทศชิลีมีการเติบโตในระดับสูง แต่นักวิชาการมองว่า เป็นเพราะนโยบายของเขาทำให้เกิดความเหลื่อมล้ำทางเศรษฐกิจ และทำให้เกิดสภาวะเศรษฐกิจในประเทศเมื่อ พ.ศ. 2525
ในระหว่างที่เขาดำรงตำแหน่ง เขามีทรัพย์สินเป็นจำนวนมากจากบัญชีทางธนาคารทั้งในและต่างประเทศหลายสิบบัญชีของเขา ซึ่งทำให้ภายหลังเขาถูกจับกุมในข้อหายักยอกทรัพย์ ฉ้อราษฎร์บังหลวง รวมถึงการรับสินบนจากข้อตกลงด้านอาวุธทางทหาร
ใน พ.ศ. 2531 มีการลงประชามติว่าจะให้เขาดำรงตำแหน่งต่อไปหรือไม่ ซึ่ง 56% ไม่เห็นด้วยที่ให้เขาดำรงตำแหน่งต่อ ทำให้ชิลีมีการเลือกตั้งตามระบอบประชาธิปไตยและฟื้นฟูประชาธิปไตยขึ้นมาใหม่ เขาจึงลาออกจากการเป็นประธานาธิบดีใน พ.ศ. 2533 แต่เขายังคงเป็นผู้บัญชาการทหารสูงสุดของประเทศชิลีจนเกษียณอายุรัฐการใน พ.ศ. 2541 และเป็นสมาชิกวุฒิสภาตลอดชีวิต ในวันที่ 10 ตุลาคม พ.ศ. 2541 เขาถูกจับกุมระหว่างเดินทางไปที่ลอนดอน สหราชอาณาจักร ในข้อหาละเมิดสิทธิมษุยชน เขาได้สู้คดีจนได้รับการปล่อยตัวใน พ.ศ. 2543 ด้วยเหตุผลทางสุขภาพและเดินทางกลับไปยังประเทศชิลี เขาถึงแก่อสัญกรรมในวันที่ 10 ธันวาคม พ.ศ. 2549 สิริอายุได้ 91 ปี